30 מאי 2021

**דברי פתיחה – איריס – הצגה לגמלאים**

חברות וחברים יקרים,

אני מאד מתרגשת לפתוח את הערב.

נמצאים ומכבדים אותנו פה המשנה לנשיאה, סגני הנשיא, חברי ועד מרכזי וחברי מרחבים וסניפים.

זהו המפגש הפרונטלי הראשון שלנו, מאז פרוץ משבר הקורונה, וזה מרגש במיוחד.

עברה עלינו שנה קשה במיוחד, תקופה מורכבת וקשה, ואנו מקווים שכעת אנו בתהליכי היציאה וההתאוששות. התמודדנו במישור הלאומי עם אתגרים ביטחוניים וחברתיים, מבית ומחוץ. זוהי שנה קשה ומורכבת לכולנו, בהיבט האישי ובהיבט המקצועי.

כעת רווח לכולנו, עם היציאה מהמשבר והחזרה לשגרה, חזרה להתראות עם משפחה, נכדים וחברים, וכמובן בחידוש פעילות הלשכה והפעילות הענפה של מועדון הגמלאים, בראשות רו"ח **עוזי איזביצקי** -יו"ר מועדון הגמלאים, הרוח החיה שאי אפשר לעמוד בפניו ולהגיד לו לא, אשר פועל ללא ליאות ומניע את כל העשייה הגדולה עבור חברות וחברי הלשכה הגמלאים, שגם בתקופת הקורונה דאג לפעילויות בזום, וכעת תתחדש הפעילות במלוא העוצמה.

ברצוני להודות לחבריי ועמיתיי להנהגת הלשכה.

אנו כאן בערב הראשון, בהצגה משירי עוזי חיטמן, חוזרים להיפגש יחד ולשיר בצוותא עם השירים שהם חלק מהנוף הישראלי והם מחברים אותנו באהבה רבה לישראליות ולחיים במדינה מורכבת כמו שלנו.

בשעה שאנו מתמודדים עם השלכות משבר הקורונה, כמשבר הבריאותי והכלכלי החמור ביותר, ועוסקים בסיוע לשיקום והתאוששות ביציאה מהמשבר, הגיע לפתחנו גם המשבר הביטחוני והאזרחי, והציב בפנינו קשיים נוספים, ובעיקר עבור חברינו, רואות ורואי החשבון בדרום הארץ, שחוו את המצב ביתר שאת.

והשיר של עוזי חיטמן – שכאילו נכתב אתמול:

אני נולדתי לשלום שרק יגיע

אני נולדתי לשלום שרק יבוא

אני נולדתי לשלום שרק יופיע

אני רוצה, אני רוצה להיות כבר בו

וכולנו מייחלים ומצפים לשלום שבוא יבוא במהרה בימנו, ולא נצטרך להתמודד עוד עם מלחמות ומבצעים צבאיים, גם בחזית וגם בעורף.

אנו גאים שכחברי לשכת רואי חשבון, מכל רחבי הארץ ומכל המגזרים, אנו מביאים לידי ביטוי את הערכה, הכבוד ההדדי והדו קיום ביננו לאורך זמן.

מקצוע ראיית החשבון, והחשבונאות כשפה בינ"ל, משמשים כגשר בין מדינות, עמים ותרבויות. מאז ומתמיד החברות בלשכה, איחדה וגיבשה בין רואות ורואי חשבון, מכל רחבי הארץ, מכל המגזרים והגילאים, וכולנו למדנו רבות מהחברות הזו, המבוססת על כבוד הדדי, אמון וההערכה שהם אבני היסוד שלנו בלשכה.

בעת שגרה ובשעת חירום, אנו בלשכה נמצאים עבור החברים, לתמיכה ולסיוע מקצועי בכל הנדרש. אנו שולחים מידע רלבנטי, ונותנים תמיכה ומענה מקצועי בזמינות מלאה.

תהליכי היציאה משנה מורכבת זו של הקורונה, מהווים אתגר מתמשך שאנו מתמודדים עמו. בעוד אנו רואים שיפור ניכר במימד הבריאותי ומקווים שנוכל לשמור על שיפור זה לאורך זמן, ובמקביל לפתיחת ענפי נוספים, חידוש הטיסות והתיירות. הרי שבמימד הכלכלי, אנו נתמודד עם השלכות משבר הקורונה גם בשנה זו.

בסוף יוני יסתיימו רשתות הביטחון לסיוע כלכלי וכן המענקים, ואז צפויים עסקים רבים להגיע למצב של חדלות פירעון. אנו עורכים בימים אלה בלשכה בשיתוף עם משרד כונס הנכסים הרשמי (כנ"ר) במשרד המשפטים, קורס להכשרת נאמנים בעלי תפקיד, בהשתתפות כ 400 רואות ורואי חשבון, במטרה לסייע בתהליכים שיאפשרו סיוע בשיקום והבראת עסקים, במקום חדלות פירעון, לטובת העסקים ולטובת הכלכלה בישראל.

בימים אלה, אנו עורכים את המחזור השני של תוכנית המנטורים, המחברת בין רואי חשבון ותיקים לצעירים. ואני בטוחה שחלקכם השתתפתם או משתתפים בתוכנית מיוחדת ומעשירה זו, בה אנו מייצרים שיתופי פעולה המסייעים לצעירים אשר לומדים מהידע והניסיון הרב של רואי החשבון הוותיקים, והפוך הוותיקים זוכים לקשר ישיר עם דור העתיד של המקצוע.

באוקטובר הקרוב ימלאו 3 שנים לקדנציה שלי והבחירות הקרובות ייערכו ב 11.10.21 . כפי שהנכם יודעים, הודעתי על סיום תפקידי עם סיום הקדנציה, מתוך הכרה בכך שהיו אלה שלוש שנים מלאות, גדושות ומאתגרות עם משבר בריאותי וכלכלי בשנה האחרונה, שהצריך הובלה מסביב לשעון, וכעת הזמן להעביר את המושכות הלאה, בבחירות מכובדות ומכבדות את הלשכה וחבריה.

ועד אז יש לנו עוד יעדים להשיג ומכלול פעילויות. וכבר בשבוע הבא יוצא לדרך המחזור הראשון של כנס אילת. אחרי שנה כה מאתגרת ומפגשים בזום, אנו שמחים על ההיענות הרבה של חברות וחברי הלשכה להשתתפות בכנסי אילת, ביוני וביולי הקרובים. מצפים לראותכם ולהיפגש במושבים המקצועיים ובפעילות הפנאי.

ואסיים במילות השיר של עוזי חיטמן כל כך מתאימות בשנה זו:

תודה על כל מה שבראת

תודה על מה שלי נתת

על צחוק של ילד

ושמי התכלת

על אדמה ובית חם

פינה לשבת

אישה אוהבת

שבזכותם אני קיים

ערב מהנה לכולנו.